NVG kap terug ná korrupsieklagteAdv. Shaun Abrahams, die hoof van die Nasionale Vervolgingsgesag (NVG). Foto: Flickr/GovernmentZA Die Nasionale Vervolgingsgesag (NVG) sê aantygings dat ŉ voertuig vir die getuiebeskermingsprogram wat aan die NDOV toegewys is vir persoonlike voordeel gebruik is, is nié waar nie. Die NVG het gereageer op aanklagte van korrupsie, bedrog, diefstal, afpersing en vervalsing wat die burgerregte-organisasie AfriForum Donderdag teen Shaun Abrahams, die nasionale direkteur van openbare vervolging (NDOV), aanhangig gemaak het. Luvuyo Mfaku, NVG-woordvoerder, sê die voertuig is vir gewone veiligheidspraktyke deur die NDOV-hoof gebruik. “Die NVG ontken heftig dat die getuiebeskermingsvoertuig toegewys is vir Abrahams se persoonlike voordeel en gebruik,” sê Mfaku. “Daar was hoegenaamd geen korrupsie betrokke by die gebruik van hierdie voertuig nie.” Volgens hom is die aanklagte wat AfriForum aanhangig gemaak het ŉ “desperate poging” om die beeld van Abrahams én seniorbeamptes van die NVG te “beswadder”. Mfaku het ook die sogenaamde onderlangs-gefinansierde eis vir reiskoste van vier lede van die NVG ten sterkste ontken. AfriForum voer aan die eise, ingedien vir goedkeuring om na Zeerust te reis, verdraai die feit dat lede van die NVG eintlik na Kaapstad gereis en R97 000 van hierdie onderlangse fondse spandeer het. Mfaku sê ŉ interne ondersoek na dié bewerings is reeds in 2017 van stapel gestuur. “Die NVG se integriteitbestuurseenheid het ŉ mandaat om bewerings van beweerde wangedrag deur NVG-lede te ondersoek en dit is standaardpraktyk om sulke bewerings van misdaad na die polisie te verwys.”